Broj: 711-I-317-P-255-21/23-09-17

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), temeljem vlastitih saznanja mogućeg sukoba interesa **dužnosnika** **Mate Frankovića, zastupnika u Hrvatskom saboru i gradonačelnika Grada Dubrovnika,** na 200. sjednici, održanoj 17. siječnja 2023., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Mate Frankovića, zastupnika u Hrvatskom saboru i gradonačelnika Grada Dubrovnika, neće se pokrenuti, jer kao gradonačelnik nije odlučivao o imenovanje Ante Vojvodića, njegova vjenčanog kuma, na funkciju člana Uprave trgovačkog društva Libertas – Dubrovnik d.o.o. u 2016., a u pogledu imenovanja Ante Vojvodića na funkciju pročelnika Upravnog odjela za proračun, financije i naplatu Grada Dubrovnika nije odlučivao diskrecijski, već po prijedlogu natječajnog povjerenstva u kojem je njegov kum bio jedini kandidat, iz čega ne proizlazi da je došlo do povrede članka 7. točke c) ZSSI/11-a.**

Obrazloženje

U Povjerenstvu je pod brojem 711-U-5308-P-244/21-01-3 dana 2. studenoga 2021. po službenoj dužnosti povodom objava u medijima otvoren predmet P-255/21 koji se vodi protiv dužnosnika Mate Frankovića, zastupnika u Hrvatskom saboru i gradonačelnika Grada Dubrovnika.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

S obzirom da je u predmetu P-255/21 spis formiran prije stupanja ZSSI/21-a na snagu, isti je postupak dovršen sukladno odredbama ZSSI/11-a.

U medijima se navodi da je dužnosnik svojeg vjenčanog kuma Antu Vojvodića zaposlio na funkciju pročelnika gradskog ureda Grada Dubrovnika nadležnog za financije. Također se navodi da je dužnosnik u 2017. navedenu osobu imenovao na funkciju direktora trgovačkog društva Libertas - Dubrovnik d.o.o.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Temeljem podataka Registra dužnosnika koji ustrojava i vodi Povjerenstva proizlazi da je dužnosnik obnašao dužnost zastupnika u Hrvatskom saboru od 14. listopada 2016. do 9. lipnja 2017. te da istu dužnost obnaša od 22. srpnja 2020., odnosno da je dužnost gradonačelnika Grada Dubrovnika obnašao od 9. lipnja 2017. do 6. lipnja 2021., kao i da navedenu dužnost obnaša u novom mandatu od 7. lipnja 2021.

Člankom 3. stavkom 1. podstavkom 3. ZSSI/11-a propisano je da su zastupnici u Hrvatskom saboru dužnosnici u smislu navedenog Zakona, dok je podstavkom 4. istog članka Zakona propisano da su gradonačelnici, općinski načelnici i njihovi zamjenici dužnosnici u smislu odredbi istog, slijedom čega je Mato Franković, povodom obnašanja zastupnika u Hrvatskom saboru i gradonačelnika Grada Dubrovnika obvezan postupati sukladno odredbama ZSSI/11-a.

Povjerenstvo je dopisom Broj: 711-I-1855-P-255/21-02-17od 8. studenoga 2021. od Grada Dubrovnika zatražilo očitovanje na okolnosti je li Ante Vojvodić primljen u radni (službenički) odnos u Gradu Dubrovniku, ako jest je li tome prethodio javni natječaj, te tko je donio odluku o njegovu zapošljavanju, zajedno s dokumentacijom o tome (javni natječaj te sve odluke donesene u njegovoj provedbi).

Povjerenstvo je dopisom Broj: 711-I-1856-P-255/21-03-17od 8. studenoga 2021. od trgovačkog društva Libertas Dubrovnik d.o.o. zatražilo očitovanje na okolnosti tko je i u kojem postupku odlučivao o imenovanju Ante Vojvodića za člana Uprave trgovačkog društva Libertas - Dubrovnik d.o.o., te je li odluci prethodio prijedlog Gradskog vijeća Grada Dubrovnika, zajedno s dokumentacijom o tome, što uključuje sve akte donesene u postupku imenovanja.

Također, Povjerenstvo je dopisom Broj: 711-I-1857-P-255/21-04-17od 8. studenoga 2021. od Matičnog ureda Dubrovnik zatražilo dostavu izvatka iz matice vjenčanih za dužnosnika Matu Frankovića, gradonačelnika Grada Dubrovnika, te Antu Vojvodića ili drugi dokument iz kojeg je vidljivo tko je navedenim osobama bio kum na vjenčanju.

Trgovačko društvo Libertas - Dubrovnik d.o.o. očitovalo se dopisom Broj: LD-2021/884-1.0 od 12. studenoga 2021. u kojem se navodi da je člankom 19. Društvenog ugovorom navedenog trgovačkog društva propisano da Upravu društva čini jedan član – direktor kojeg odlukom imenuje Skupština Društva, te da se u odluci o imenovanju određuje vrijeme trajanja mandata direktora nakon kojeg može biti ponovno biran, pri čemu ga Skupština društva može opozvati i prije istek mandata na koji je imenovan.

Također se navodi da je člancima 32. – 34. navedenog Društvenog ugovora određeno da članovi društva odluke, u pravilu, donose na Skupštini, osim ako se članovi u pojedinom slučaju u pisanom obliku dogovore o odluci koju treba donijeti te da se Skupština održava prema potrebi, a najmanje jednom godišnje. Skupštinu društva čine svi članovi društva koji na Skupštini sudjeluju osobno ili putem zakonskih zastupnika ili punomoćnika na temelju pismene punomoći koju izdaje osoba ovlaštena za zastupanje člana društva, koja mora biti ovjerena od javnog bilježnika te se Skupština u pravilu održava u sjedištu društva ili u drugom mjestu koje odredi Uprava.

Nadalje se navodi da je u trenutku sklapanja Društvenog ugovora Skupština društva imala ukupno 1000 glasova koji su sukladno članku 10. ovog Ugovora raspoređeni na Grad Dubrovnik sa 845 glasova, Općinu Dubrovačko Primorje sa 15 glasova, Općinu Janjina sa 4 glasa, Općini Konavle sa 57 glasova, Općinu Mljet sa 8 glasova, Općinu Ston sa 18 glasova, Općinu Trpanj sa 5 glasova, Općinu Župu Dubrovačku sa 40 glasova te Općinu Orebić sa 8 glasova. Zaključno se iznosi da je Ante Vojvodić na funkciju člana Uprave imenovan na 46. sjednici, te da istoj nije prethodio prijedlog Gradskog vijeća Grada Dubrovnika.

Očitovanju je priložen Zapisnik sa navedene sjednice održane 23. lipnja 2017. na kojoj je bilo zastupljeno 6 članova te je Grad Dubrovnik bio zastupljen po Suzani Kosović, izabranoj za predsjednicu Skupštine, koja je pročitala prijedlog za imenovanje Ante Vojvodića na funkciju člana Uprave navedenog trgovačkog društva, otvorila raspravu pod ovom točkom Dnevnog reda te stavila prijedlog na glasovanje, nakon čega je isti prijedlog jednoglasno usvojen.

Iz podataka sudskog registra nadležnog Trgovačkog suda u Dubrovniku proizlazi da je Grad Dubrovnik zajedno sa osam drugih jedinica lokalne samouprave suosnivač trgovačkog društva Libertas - Dubrovnik d.o.o. te da je Ante Vojvodić u istom obavljao funkciju direktora od 2017. do 2021. godine.

Matični ured Dubrovnik je dopisom, klasa: 223-03/21-08/457, 458, urbroj: 2117/1-11/25-21-2 od 12. studenoga dostavio izvatke iz matice vjenčanih iz kojih proizlazi da je Ante Vojvodić bio vjenčani kum (svjedok pri sklapanju braka) dužnosniku Mati Frankoviću.

Grad Dubrovnik očitovao se dopisom, klasa: 112-02/21-01/13, urbroj: 2117/01-01-21-02 od 15. studenoga 2021. u kojem se navodi da se Zakonom o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 4/18., 96/18., 112/19.) uređuje prijam u službu te prava, obveze i odgovornosti službenika i namještenika u upravnim odjelima i službama jedinica lokalne i područne (regionalne) samouprave, kao i druga pitanja od značaja za ostvarivanje prava i obveza službenika i namještenika.

Ističe se da je sukladno članku 19. i 20. navedenog Zakona gradonačelnik Grada Dubrovnika raspisao natječaj te imenovao Povjerenstvo za provedbu natječaja za imenovanje pročelnika Upravnog odjela za proračun, financije i naplatu, te da sukladno članku 5. istog Zakona gradonačelnik rješenjem odlučuje o imenovanju i razrješenju pročelnika upravnog tijela te o drugim pravima i obvezama pročelnika.

U dopisu se navodi kako je nakon provedenog cjelokupnog postupka prethodne provjere znanja i sposobnosti, Povjerenstvo za provedbu javnog natječaja za imenovanje pročelnika Upravnog odjela za poslove gradonačelnika dostavilo gradonačelniku Izvješće o provedenom postupku i rang listu kandidata od 06. listopada 2021. te da je na temelju dostavljenog Izvješća gradonačelnik Grada Dubrovnika donio odluku da se javni natječaj okonča na način da se donese rješenje kojim će se za pročelnika Upravnog odjela za proračun, financije i naplatu imenovati Ante Vojvodić, koji je po Izvješću povjerenstva bio jedini kandidat te je na utvrđenoj rang listi bio na 1. mjestu.

Očitovanju su priloženi rješenje od 12. listopada 2021., kojim je dužnosnik Mato Franković imenovao Ante Vojvodića na funkciju pročelnika Upravnog odjela za proračun, financije i naplatu Grada Dubrovnika temeljem dostavljenog Izvješća Povjerenstva o provedenom postupku i rang listi kandidata od 6. listopada 2021., navedeno Izvješće Povjerenstva u sastavu Božena Raić, predsjednica, te Marin Jurić i Anavi Vukanović, članovi, u kojem se navodi da su pregledane prijave kandidata te je utvrđeno da je u zakonskom roku zaprimljena prijava jednog kandidata Ante Vojvodića koji ispunjava formalne uvjete natječaja, kao i da je isti pred natječajnim Povjerenstvom pristupio pisanoj provjeri znanja i sposobnosti kao i usmenom intervjuu na kojima je ostvario najveći broj bodova, nakon čega je utvrđena rang lista na kojoj se pod brojem 1. nalazi navedeni kandidat, Zapisnik o provedenom testiranju Povjerenstva o provedbi javnog natječaja, od 5. listopada 2021. u istome sastavu, Poziv za testiranje od 28. rujna 2021., Zapisnik o otvaranju prijava Povjerenstva o otvaranju prijava na Javni natječaj od 27. rujna 2021., u istome sastavu, tekst Javnog natječaja za imenovanje pročelnika Upravnog odjela za proračun, financije i naplatu od 10. rujna 2021., koji je raspisao Mato Franković, gradonačelnik, objavljen u „Narodnim novinama“ broj 99/21., te prijava i natječajna dokumentacija priložena uz prijavu na Javni natječaj.

Člankom 4. stavkom 5. ZSSI/11-a propisano je da su povezane osobe u smislu tog Zakona članovi obitelji dužnksnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI/11-a propisano je da dužnosnicima zlouporabiti posebna prava dužnosnika koja proizlaze ili su potrebna za obavljanje dužnosti.

Sukladno članku 5. stavku 2. Zakona o službenicima i namještenicima u lokalnoj i područnoj (regionalnoj) samoupravi o imenovanju i razrješenju pročelnika upravnog tijela te o drugim pravima i obvezama pročelnika odlučuje rješenjem općinski načelnik, gradonačelnik odnosno župan, dok prema odredbi članka 19. stavka 2. istog Zakona natječaj za imenovanje pročelnika upravnog tijela raspisuje općinski načelnik, gradonačelnik, odnosno župan.

Člankom 20. stavkom 2. Zakona o službenicima i namještenicima u lokalnoj i područnoj (regionalnoj) samoupravi propisano je da natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan te da je zadaća ovog povjerenstva utvrđivanje koje su prijave na natječaj pravodobne i potpune, utvrđivanje lista kandidata prijavljenih na natječaj koji ispunjavaju formalne uvjete propisane natječajem, pozivanje kandidata s liste poziva na prethodnu provjeru znanja i sposobnosti, provedba postupka provjere znanja i sposobnosti, te podnošenje izvješće o provedenom postupku, uz koje prilaže rang-listu kandidata, s obzirom na rezultate provedene provjere znanja i sposobnosti.

Iz dokumentacije nadležnog Matičnog ureda Dubrovnik utvrđeno je kako je Ante Vojvodić vjenčani kum dužnosnika Mate Frankovića.

Nadalje, iz zaprimljenog očitovanja te dokumentacije trgovačkog društva Libertas – Dubrovnik d.o.o. proizlazi da je temeljem odredbi Društvenog ugovora navedenog trgovačkog društva Skupština društva, u kojoj Grad Dubrovnik, kao jedan od 9 suosnivača koji od ukupno 1000 glasova ima 845 glasova, na 46. sjednici održanoj 23. lipnja 2017. imenovala Antu Vojvodića na funkciju člana Uprave, te da je Grad na istoj bio zastupljen po Suzani Kosović, predsjednici Skupštine društva, koja je istaknula ovaj prijedlog te o njemu glasovala, stoga nije utvrđeno da bi dužnosnik Mato Frankovića u svojstvu člana Skupštine odlučivao o tome.

U odnosu na imenovanje Ante Vojvodića na funkciju pročelnika Upravnog odjela za proračun, financije i naplatu Grada Dubrovnika, iz očitovanja te dokumentacije Grada proizlazi da je dužnosnik Mato Franković, gradonačelnik Grada Dubrovnika, 10. rujna 2021. raspisao Javni natječaj za prijem u radni odnos te da je imenovao posebno Povjerenstvo za provedbu natječaja za imenovanje pročelnika, koje je utvrđivalo ispunjavanje uvjete kandidata za navedeno radno mjesto, provelo pisano testiranje i razgovor, te potom utvrdilo rang listu, o čemu je sastavljeno Izvješće koje je dostavljeno dužnosniku u svrhu donošenja rješenje o imenovanju pročelnika. Dužnosnik je potom temeljem predmetnog Izvješća donio rješenje kojim je Ante Vojvodića imenovan na funkciju pročelnika Upravnog odjela za proračun, financije i naplatu Grada Dubrovnika, pri čemu je prijava navedene osobe bila jedina zaprimljena po javno objavljenom Javnom natječaju te je isti kandidat u postupku pred natječajnim Povjerenstvom ostvario maksimalan broj bodova.

Sve navedene radnje dužnosnik Mato Franković poduzeo je temeljem ovlasti propisanih odredbama Zakona o službenicima i namještenicima u lokalnoj i područnoj (regionalnoj) samoupravi, stoga nije sporno da je dužnosnik bio ovlašten za raspisivanje javnog natječaja i donošenje rješenja o imenovanju.

Povjerenstvo tumači kako je, sukladno odredbama ZSSI/11-a, dužnosnik prije svega uvijek pozvan štititi javni interes te koristiti ovlasti koje mu pripadaju na način da se tijekom njihova izvršavanja rukovodi javnim interesom i izbjegava postupanja kojima se on može dovesti u pitanje.

Dužnosnik ne može biti objektivan i nepristran kada diskrecijski i samostalno odlučuje o imenovanju osobe s kojom se opravdano temeljem kumskog odnosa može smatrati interesno povezanom, jer tada postupa pod utjecajem privatnih interesa, odnosno suprotno izvršavanju dodijeljenih mu ovlasti, čime dolazi do njihove zlouporabe.

S obzirom da je dužnosnik Mato Franković postupao u okviru svojih ovlasti kao i da nije postupao samostalno i diskrecijski, jer je sve radnje poduzeo po prijedlogu posebnog imenovanog natječajnog Povjerenstva koje je ovaj prijedlog izradilo temeljem provedenog testiranja znanja i sposobnosti, u kojem je njegov kum bio jedini kandidat u javno objavljenom natječaju, ne može se zaključiti da bi u ovoj situaciji dužnosnik postupio suprotno odredbi članka 7. točke c) ZSSI/11-a, odnosno da bi zloupotrijebio posebna prava odlučivanja.

U ovom bi se slučaju moglo postaviti pitanje je li se dužnosnik prilikom imenovanja svog kuma na funkciju pročelnika pridržavao etičkih načela propisanih člankom 5. ZSSI/11-a.

Naime, u ovakvim je situacijama Povjerenstvo pokretalo postupke zbog moguće povrede etičkih načela obnašanja javnih dužnosti propisanih člankom 5. ZSSI/11-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI/11-a.

Povjerenstvo ukazuje da je odredbom članka 9. stavka 1. ZSSI/21-a propisano da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je prema stavku 2. istog članka obveznik dužan izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interesa s njim povezanih osoba, ako nije drukčije propisano zakonom, stoga bi Povjerenstvo slične situacije preispitivalo u kontekstu obveze iz članka 9. ZSSI/21-a ukoliko bi iste nastale za vrijeme važenja ZSSI/21-a, odnosno od 25. prosinca 2021. pa nadalje.

Slijedom navedenoga, Povjerenstvo utvrđuje kako iz okolnosti imenovanja Ante Vojvodića, dužnosnikova vjenčanog kuma, na funkciju člana Uprave trgovačkog društva Libertas – Dubrovnik d.o.o. u 2016., kao niti iz okolnosti njegova imenovanja na funkciju pročelnika Upravnog odjela za proračun, financije i naplatu Grada Dubrovnika u 2021., ne proizlazi da je došlo do povrede neke od odredbi ZSSI/11-a, te se postupak za odlučivanje o sukobu interesa protiv Mate Frankovića, zastupnika u Hrvatskom saboru i gradonačelnika Grada Dubrovnika, neće pokrenuti.

Stoga je Povjerenstvo donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković dipl. iur.

Dostaviti:

1. Dužnosnik Mate Franković, osobnom dostavom
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana